text: Nu øges dusøren: Oswald skal hjem
  29 juni 2017 kl. 16.44
  Hundehvalpen Oswald skal bare hjem igen, mener hundens opdrætter. Derfor øger hun nu dusøren til 12.000 kroner. 
  Hvis du finder Oswald eller kan fortælle, hvor han er, så venter der dig en dusør på 12.000 kroner.
  Savnet af den ni uger gamle hundehvalp Oswald er så stort, at Oswalds opdrætter, Katrine Lund, nu øger dusøren til 12.000 kroner.
  Oswald er af racen Yorkshire Terrier, og han blev stjålet fra sin ejer mandag, da hun gik tur med hvalpen i Lunden midt i Horsens. Her kom en mand løbende bagfra, væltede hende omkuld og stjal hunden, uden hun nåede at reagere. Siden har hverken ejer, opdrætter eller politiet hørt nyt om Oswald.
  Onsdag udlovede opdrætteren en dusør på 5000 kroner, men nu er dusøren altså mere end fordoblet i håbet om at kunne finde hundehvalpen.
  Manden, der stjal Oswald, beskrives som 25-35 år og 180-185 cm høj. Han var iført lyse blå jeans med lidt vidde og lys grå hættetrøje med hætten over hovedet og havde hvide sko på.
  Oswald gik uden snor og har ikke halsbånd på. Han er chipmærket.
  Hvis man ved noget, skal man kontakte politiet på telefon 114.
  